  Анжелика Тихонова корреспондент «Бадӟым этнографи диктант» калыккуспо ужрадэ Удмуртиын 29 сюрс 601 адями пыриськиз. Акцилы йылпумъянъёс сярысь ӵектослэн пресс-службаез ивортӥз. 2021-тӥ арын диктантэ Россиысь вань улосъёсысь но 95 кунъёсысь 2 миллион 679 сюрс 689 адями пыриськиз. Кылем арын 124 кунъёсысь 1 миллион 742 сюрс 661 адями пыриськиз вал. Россиын диктант гожтӥсьёс тужгес трос Башкортостанын, Москваын но Краснодар шаерын вал. Нош кунгож сьӧрын – Казахстанын, Украинаын но Узбекистанын. Этнографи тодон-валанзэс ӟуч, англи, испан яке китай кылъёсты тодӥсьёс эскерыны быгатӥзы Диктантысь вань 30 юанлы шонер валэктон сётыса, 100 балл люканы луэ вал. Вань пыриськисьёс пӧлын шоро-куспо балл 77 луиз. Тужгес вылӥ шоро-куспо балл Ингушетиысь, Москваысь но Калмыкиысь гожтӥсьёс возьматӥзы – 86. Удмуртиын улӥсьёс шорлыдын 76 балл люказы. Пусъём, диктантэз 3-7 шуркынмонэ онлайн-амалэн www.miretno.ru сайтын гожтыны луэ вал. Куд-ог улосъёсын акциез лулчеберетсэс возьматӥсь аспӧртэм интыосын радъязы. Кылсярысь, Ставропольын «Россия - Моя история» музейын диктант гожтӥзы. Нош Москваын диктантэз гожтон шор площадка «Особняк на Волхонке» юртын интыяськиз. Офлайн амалэн акцие пыриськон интыос эпидеми вӧлмонэз алон понна вань куронъёсты чакласа радъямын вал. Ватсалом, юанъёслы шонер валэктонъёсты ужез йылпумъям бере ик тодыны луиз. Озьы ик баллъёсын электрон сертификат кылдытӥськиз. Бадӟым этнографи диктантэз Удмуртиысь йӧскалык политикая министерство но Йӧскалык ужпумъёсъя федерал агентство радъязы.  Тодэ вайытом, Удмуртиын удмуртлыклы сӥзем марафон ортчиз.  Тегъёс: Мерлык Ижкар Удмуртия йӧскалыклулчеберет Этнографидиктант  